- Bwób Zitül
- <
- 15
- >

15
Godón ⌊Alkamül-koke Tónggapórrón Bóktan⌋ Eibrramka
1 Ene klama tómbapón kakóm, ⌊Lodón⌋ bóktana tamórr Eibrramka nuszan wagó,
“Ma gumgu, Eibrram;
Ka marü adlang klamla.
Marü darrem sab kari koke yarile!”*Ini bóktan oporan darrü küp asine Ibrru bóktane: “Ka marü wirri darrem klamla!”
2 A Eibrram bóktanórr wagó, “Lod Godóe! Ma sab kürü laró kókyeno, zitülkus ka olom-koke ngyabendóla? Eliezerr, kürü Damaskus ⌊leba zaget olom⌋, kürü elklaza sab wató yazebe kürü büdül kakóm. 3 Ma kürü darrü olom koke kókyarró, da kürü darrü müótan leba zaget olom, kürü pabo igósidi sab wató ipüde.”
4 Da módóga, Lodón bóktana akó tamórr oyaka wagó, “Ene pama sab marü pabo kokean ipüde. Marü mobanan büba ne siman olom esene, marü blaman elklaza sab wató yazebe!” 5 Wa Eibrramón pul basirrdü idódürr, da bóktanórr wagó, “Pülpüldü yazil! Ma wimurr kóbó etang, ma ne gaodó nómadóla atangóm!” Da wa oyaka akó bóktanórr wagó, “Marü olmalbobatal sab inzan korale.”Rrom 4:18; Ibrru 11:12
6 Eibrram Lodón amkoman yangunürr, da ini zitülkusdü, Lod oya ipadórr ⌊dümdüm tonarr⌋ pamzan.Rrom 4:3; Galatia 3:6; Zeims 2:23
7 Ene kakóm, Lod akó bóktanórr darrü poko wagó, “Ka Lod, marü nótó küdódürrü Urr wirri basirrdü, Babilonia pamkolpamdógab, marü moba ini tüp akyanóm.”
8 Eibrram akó bóktanórr wagó, “Lod Godóe, ka umul ia namulo igó, ka sab ini tüp ipudo?”
9 Da Lod oyaka bóktan yalkomólórr wagó, “Darrpan ⌊kau⌋, darrpan óp ⌊gout⌋, akó darrpan siman ⌊sip⌋ azebóm wam. I blaman aüd pail ngarkwat korale. Akó ibüka amngyelóm darrpan nurre akó darrpan kubukubu póyae kupo. Da kürüka simarruke.”
10 Eibrram blaman ene kla simarrurr Lodka, da Eibrram ekrranórr, da aodó ór nangónóp, nürrgrrütóp, solkwat wa tutul ór darrpan pokodó irrbünürr, akó wa banól ór darrpan pokodó we irrbünürr dümdüm. Ene óra tibiób obzek balóng koralórr. A póyae nis koke ór nangónórr; ibü dudu nüngrinürr.†Ini klaman küp módóga: pam nisa tónggapórrón bóktan nóma angrindamli, i karrkukus emoni ene bóktan. Koke ne nóma, i sab inzan namüli, wamaka ene ór angórrón murr poko. 11 Da büdül murr alóng póyaea ene ór angórrón murrdü tóbalóklórr alóngóm. Da Eibrram bag yarilürr.
12 Abüsazan bótaolórr, Eibrramón büdül uta simiógürr. Da módóga, wazan büdül ut yarilürr, güm tümüna ugón ngaslaorr, akó wirri guma oya ipadórr. 13 Lod oyaka bóktanórr wagó, “Ma wata umul namulo wagó, marü olmalbobatal sab mogob korale ngibürr pamkolpamab bwóbdü. I sab ene pamkolpamabkü leba zaget tómbapónórre, akó ibü kle-kle ngabkan kwarile, 400 pailüm.Bazeb Tonarr 1:1-14; 12:40; Apostolab Tórrmen 7:6 14 I ne bwób kolpamabkü zaget kwarile, ka sab ibü ⌊kolaean darrem⌋ nülinünümo. Ene kakóm, i ma sab ugón wirri mórrelpükü pamkolpama tübause olgabi.Bazeb Tonarr 12:40-41; Apostolab Tórrmen 7:7 15 A mató, ma sab paudi wamo, marü abalbobatal nólamasko. Ma sab morroal barnginwóm myanga wamo gapókdó. 16 Marü bobatalab bobatala sab nóma tóbabótóle,‡Ini bóktana 400 pail ngablaoda. Mórrke-mórrke módóga: after 4 generations. Amorr pamkolpamab kolae tonarra tai wirri ugón baine, da marü olmalbobatala sab ugón tóbakone ini bwóbdü.”
17 Abüsa nóma bótaorr akó tümün nóma yarilürr, da módóga, nokaman kübül kak akó warri zyóna ugón okaka tübyórri, da ene syórr angórrón murr aodóma aurrürri.§Godón Bukbóka barre wirri umul pama igó gyagüpi tótókdako wagó, Lod tüób ene nis klame okaka tübyónürr. 18 Ene ngürr, Lod ene inzan alkamül-koke tónggapórrón bóktan tónggapónórr Eibrramka, da wa bóktanórr wagó, “Marü olmalbobatal ka sab ini pamkolpamab tüp nókyenónómo, tai wirri tobarrdógab Izipt kantrridü,*Izipt darrü wirri kantrri yarilürr, Keinan kyarr wór kwatabóna. kókó Yuprreitis wirri tobarrdó:†Yuprreitis Tobarr Babilonia wirri basirr minggüpanan yarilürr. 19 Keni, Kenas, akó Kadmon pamkolpam, 20 Et, Perris, akó Rrepa pamkolpam, 21 Amorr, Keinan, Girrgas, akó Zebus pamkolpam.”Apostolab Tórrmen 7:5

- Bwób Zitül
- <
- 15
- >

*15:1 Ini bóktan oporan darrü küp asine Ibrru bóktane: “Ka marü wirri darrem klamla!”

15:5 Rrom 4:18; Ibrru 11:12

15:6 Rrom 4:3; Galatia 3:6; Zeims 2:23

†15:10 Ini klaman küp módóga: pam nisa tónggapórrón bóktan nóma angrindamli, i karrkukus emoni ene bóktan. Koke ne nóma, i sab inzan namüli, wamaka ene ór angórrón murr poko.

15:13 Bazeb Tonarr 1:1-14; 12:40; Apostolab Tórrmen 7:6

15:14 Bazeb Tonarr 12:40-41; Apostolab Tórrmen 7:7

‡15:16 Ini bóktana 400 pail ngablaoda. Mórrke-mórrke módóga: after 4 generations.

§15:17 Godón Bukbóka barre wirri umul pama igó gyagüpi tótókdako wagó, Lod tüób ene nis klame okaka tübyónürr.

*15:18 Izipt darrü wirri kantrri yarilürr, Keinan kyarr wór kwatabóna.

†15:18 Yuprreitis Tobarr Babilonia wirri basirr minggüpanan yarilürr.

15:21 Apostolab Tórrmen 7:5

© 2019 Wycliffe Bible Translators, Inc.